作者:葛長庚
標題:賀新郎
內容:極目神霄路。斗柄南、丹華翠景，紅霞紫霧。手摺琪花今似夢，十二樓臺何處。猶記得、當時伴侶。東府西臺知誰主，憶當時、自瀉金瓶雨。人間事，等風絮。上皇赫赫雷霆主。我何緣、清都絳闕，遽成千古。白鶴青烏訊息斷，夢想鸞歌鳳舞。應未得、翻身歸去。業債須教還淨盡，這一回、嚐遍紅塵苦。歸舉似，西王母。